stanford-oval/wikipedia huggingface dataset:
วัดเจดีย์คีรีวิหาร

| วัดเจดีย์คีรีวิหาร |
| --- | --- |

ชื่อสามัญ: วัดป่าแก้ว
ที่ตั้ง: ทางหลวงแผ่นดินหมายเลข 1043 ตำบลฝายหลวง อำเภอลับแล จังหวัดอุตรดิตถ์ 53130
ประเภท: วัดราษฎร์
นิกาย: เถรวาท มหานิกาย
เจ้าอาวาส: พระสุธรรมญาณ (ทองคำ กมโล)
 สถานีย่อยพระพุทธศาสนา
วัดเจดีย์คีรีวิหาร เป็นวัดของคณะสงฆ์ไทยสังกัดคณะมหานิกาย ตั้งอยู่ในพื้นที่ตำบลฝายหลวง อำเภอลับแล จังหวัดอุตรดิตถ์ ห่างจากตัวจังหวัด 10 กิโลเมตร ตามทางหลวงแผ่นดินหมายเลข 1043 ตำนานของวัดระบุว่า วัดนี้เดิมมีชื่อว่า "วัดป่าแก้ว" สร้างขึ้นเมื่อประมาณ พ.ศ. 1519 โดยเจ้าฟ้าฮ่ามกุมาร ปฐมกษัตริย์แห่งนครลับแลโบราณ ภายในวัดมีพระเจดีย์โบราณซึ่งเจ้าฟ้าฮ่ามกุมารให้สร้างขึ้นเพื่อประดิษฐานพระบรมสารีริกธาตุซึ่งขอแบ่งมาจากพระมหาชินธาตุเจ้า (พระธาตุดอยตุง) จังหวัดเชียงราย ถือกันว่าพระเจดีย์แห่งนี้เป็นพระบรมธาตุเจดีย์แห่งแรก ในอำเภอลับแล จังหวัดอุตรดิตถ์ ปัจจุบันกรมศิลปากร กระทรวงวัฒนธรรมได้ขึ้นทะเบียนไว้เป็นโบราณสถานของชาติ
ประวัติวัดเจดีย์คีรีวิหาร

จากหลักฐานศิลาจารึกเจดีย์พิหาร ขุดได้ที่หน้าวิหารวัดเจดีย์คีรีวิหาร ซึ่งมหาอำมาตย์ตรี พระยานครพระราม ส่งเข้าหอสมุดวชิรญาณ กรุงเทพฯ เมื่อปี พ.ศ. 2473 ศาสตราจารย์ ดร.ประเสริฐ ณ นคร ให้ความเห็นว่าเนื้อหาจารึกน่าจะกล่าวตั้งแต่ครั้งเมื่อพระยาลิไทยขึ้นเสวยราชย์ พบข้อความบ "เจดีย์พิหาร" ในศิลาจารึก หลักฐานปฐมภูมิดังกล่าว ประกอบกับลักษณะเจดีย์โบราณของวัด มีลักษณะฐานเขียงสามชั้นแบบสุโขทัย เป็นหลักฐานที่ยืนยันว่าวัดเจดีย์คีรีวิหาร เป็นวัดที่พระยาลิไทยสร้างขึ้นในสมัยอาณาจักรสุโขทัย  อย่างไรก็ดีวัดเจดีย์พิหาร ได้ร้างลงในระยะต่อมา จนปรากฏหลักฐานว่าชุมชนไทยยวนจากเชียงแสนอพยพมาอยู่ในช่วงหลังได้บูรณะปฏิสังขรณ์ขึ้น และมีการผูกตำนานเพื่อเชื่อมโยงกับภูมิหลังทางชาติพันธ์ท้องถิ่น
ดังปรากฏในตำนานที่ผูกขึ้นในสมัยหลังของวัดว่า วัดเจดีย์คีรีวิหารเดิมชื่อวัดป่าแก้ว สร้างเมื่อประมาณปี พ.ศ. 1519 ในยุคที่เจ้าฟ้าฮ่ามกุมารปกครองเมืองลับแล พระองค์มีใจฝักใฝ่ในพระพุทธศาสนาเป็นอย่างยิ่ง มีพระราชดำริที่จะสร้างเจดีย์ เพื่อเผยแผ่บำรุงส่งเสริมเชิดชูพระพุทธศาสนา จึงเสด็จไปเฝ้าพระเจ้าเรืองไทธิราช กษัตริย์แห่งโยนกนคร กราบทูลขอแบ่งพระบรมสารีริกธาตุจากพระธาตุดอยตุง จังหวัดเชียงราย อัญเชิญมาบรรจุที่เจดีย์วัดป่าแก้ว เจดีย์นี้เป็นเจดีย์แห่งแรกของอำเภอลับแลซึ่งบรรจุพระบรมสารีริกธาตุ  มีผู้เฒ่าผู้แก่เล่าให้ฟังว่า ถึงวันศีลวันธรรม จะมีดวงไฟสุกสว่างลอยขึ้นเหนือเจดีย์อยู่เป็นประจำ
กาลเวลาล่วงเลยมานานวัดป่าแก้วได้ทรุดโทรมลงจนกลายเป็นวัดร้าง พระเจดีย์ก็ชำรุดหักพังลงไปเพราะขาดการดูแล จนปี พ.ศ. 2453 สมเด็จพระมหาสมณเจ้า กรมพระยาวชิรญาณวโรรส ได้เสด็จประพาสภาคเหนือ มาประทับที่วัดทุ่งเอี้ยงซึ่งอยู่ห่างจากวัดป่าแก้วไม่มากนัก  พระองค์ทอดพระเนตรเห็นเจดีย์เก่าอยู่ จึงตรัสถามพระครูธรรมฐิติวงศ์คีรีเขตร เจ้าอาวาสวัดทุ่งเอี้ยง ขณะนั้นดำรงตำแหน่งเจ้าคณะแขวงเมืองพิชัยว่า "นั่นเป็นวัดหรืออย่างไร เห็นเจดีย์เก่าแก่อยู่" พระครูธรรมฐิติวงศ์คีรีเขตรจึงกราบทูลว่า "เป็นวัดร้างมานานแล้ว ชาวบ้านเรียกว่าวัดป่าแก้ว" สมเด็จพระมหาสมณเจ้า กรมพระยาวชิรญาณวโรรส จึงตรัสกับพระครูธรรมฐิติวงศ์คีรีเขตร ว่า “วัดร้างนั้นอยู่ในทำเลที่ดี อยู่ในที่เป็นเนินสูงไม่มากนัก พร้อมทั้งมีเจดีย์เก่าอยู่  ข้าพเจ้าเข้าใจว่าคงเป็นวัดสำคัญวัดหนึ่ง ท่านเป็นเจ้าคณะแขวงเมืองพิชัย น่าจะบูรณะซ่อมแซมและไปอยู่ที่นั่น ถ้าท่านไปบูรณะและไปอยู่จริง ข้าพเจ้าจะตั้งชื่อวัดให้ใหม่ว่า วัดเจดีย์คีรีวิหาร"
หลังจากสมเด็จพระมหาสมณเจ้า กรมพระยาวชิรญาณวโรส เสด็จกลับแล้ว ปี พ.ศ. 2454 พระครูธรรมฐิติวงศ์คีรีเขตร และคณะศรัทธาก็ได้ร่วมกันบูรณะซ่อมแซมเจดีย์คงคืนสภาพเดิมตามแบบรูปทรงเจดีย์ล้านนา-ไทลื้อ มีซุ้มคูหา 4 ฐาน มีเจดีย์องค์เล็กอยู่ทั้ง 4 ด้าน โดยรวมเจดีย์มีขนาดเส้นผ่าศูนย์กลาง 5 วา สูง 13 วา ขณะที่ซ่อมแซมเจดีย์และอุโบสถ (หลังเก่า) นั้นได้พบแผ่นศิลาจารึก 1 แผ่นตัวอักษรในแผ่นศิลาจารึกนั้นอ่านไม่ออก (ไม่ใช่ภาษาไทย) ข้าหลวงอุตรดิตถ์ (ผู้ว่าราชการจังหวัด) ได้ส่งไปไว้ที่พิพิธภัณฑ์สถานแห่งชาติ (ศิลาจารึกเจดีย์พิหาร) เมื่อซ่อมแซมเจดีย์และอุโบสถเสร็จแล้วก็ได้สร้างกุฏิและศาลาการเปรียญ (หลังเก่า) ขึ้นอีก 1 หลัง เมื่อสร้างเสร็จแล้วพระครูธรรมฐิติวงศ์คีรีเขตร ก็ได้ย้ายมาจากวัดทุ่งเอี้ยงมาอยู่จำพรรษาที่วัดเจดีย์คีรีวิหาร ซึ่งเป็นนามที่สมเด็จพระมหาสมณเจ้า กรมพระยาวชิรญาณวชิโรรส ทรงตั้งชื่อไว้เป็นชื่อวัดมาจนปัจจุบัน
ครั้นเมื่อวันที่ 20 ธันวาคม พ.ศ. 2521 สมเด็จพระอริยวงศาคตญาณ สมเด็จพระสังฆราช (วาสน์ วาสโน)ได้เสด็จไปประทับที่วัดเจดีย์คีรีวิหาร ทางวัดได้สร้างตำหนักถวายแด่สมเด็จพระสังฆราช พระองค์ท่านตั้งนามตำหนักนี้ว่า “ตำหนักคีรีรมย์”
สถานที่สำคัญภายในวัด

อุโบสถเก่าแก่ของวัด
อุโบสถใหม่ของวัด
ศาลาการเปรียญหลังเก่าของวัด
ศาลาการเปรียญหลังใหม่ของวัด
ศาลาเฉลิมพระเกียรติ รัชกาลที่ 9
ตึกธรรมฐิติวงศ์
ตำหนักคีรีรมย์
หอระฆังของวัด
เจดีย์เก่าแก่ของวัด
รูปหล่อเหมือนหลวงปู่บุญใหม่
พระประธานศิลปะสุโขทัย
ศิลาจารึกเจดีย์พิหาร ขุดได้ที่หน้าวิหารวัดเจดีย์คีรีวิหาร มหาอำมาตย์ตรี พระยานครพระราม ส่งเข้าหอสมุดวชิรญาณ กรุงเทพฯ เมื่อปี พ.ศ. 2473 ศาสตราจารย์ ดร.ประเสริฐ ณ นคร ให้ความเห็นว่าเนื้อหาจารึกน่าจะกล่าวตั้งแต่ครั้งเมื่อพระยาลิไทยขึ้นเสวยราชย์ เป็นหลักฐานหนึ่งที่ยืนยันว่าอาณาบริเวณเมืองลับแลปัจจุบัน เป็นชุมชนที่มีความเก่าแก่มาตั้งแต่สมัยอาณาจักรสุโขทัย
เชียร์ เชียร์ จี๊ด จี๊ด วี๊ดหวานเผ็ด

| เชียร์ เชียร์ จี๊ด จี๊ด วี๊ดหวานเผ็ด |
| --- | --- |

กำกับ: ฟรานซีเน่ แม็คดูกัลล์
เขียนบท: Mandy Nelson
อำนวยการสร้าง: Wendy Finerman
นักแสดงนำ: มาร์ลา โซโคลอฟฟ์, มาร์ลีย์ เชลตั้น, Mena Suvari, Melissa George, Rachel Blanchard
ผู้จัดจำหน่าย: นิวไลน์ ซีนีม่า
วันฉาย: 26 มกราคม ค.ศ. 2001 (USA)
ความยาว: 81 นาที
ภาษา: อังกฤษ
ทุนสร้าง: ~ US$11,000,000
ข้อมูลจาก IMDb
ข้อมูลจากสยามโซน
เชียร์ เชียร์ จี๊ด จี๊ด วี๊ดหวานเผ็ด ภาพยนตร์แนว ตลก ที่ออกฉายเมื่อปี ค.ศ. 2001 กำกับโดย ฟรานซีเน่ แม็คดูกัลล์
นักแสดง

มาร์ลา โซโคลอฟฟ์ - ลิซ่า จานุซ
มาร์ลีย์ เชลตั้น - ไดแอน เวสตั้น
Melissa George - Cleo Miller
Mena Suvari - แคนซัส ฮิลล์
Rachel Blanchard - Hannah Wald
Alexandra Holden - Fern Rogers
Sarah Marsh - Lucy Whitman
James Marsden - Jack Bartlett
ดูเพิ่ม

เชียร์ เชียร์ จี๊ด จี๊ด วี๊ดหวานเผ็ด ที่อินเทอร์เน็ตมูวีเดตาเบส
ฮันนิบาล เล็กเตอร์

เว็บไซต์ของ โทมัส แฮริส http://www.randomhouse.com/features/thomasharris/
ฮันนิบาล เล็กเตอร์ (Hannibal Lecter) คือ ชื่อของฆาตกรอัจฉริยะที่รู้จักกันดีในหนังสือนิยายแนวอาชญากรรม ของ โทมัส แฮร์ริส นักเขียนชาวอเมริกัน ฮันนิบาลยังได้รับการขนานนามว่าเป็นอาชญากรที่น่าสะพรึงกลัวที่สุดในโลกภาพยนตร์ ชื่อเต็มของเขาคือ ฮันนิบาล เล็กเตอร์ ที่ 8 เกิดปี ค.ศ.1933 ที่ประเทศลิทัวเนีย ซึ่งเป็นประเทศเล็ก ๆ ที่แยกตัวออกมาจากสหภาพโซเวียต โทมัส แฮริส สร้างให้ พ่อ แม่ ของเขาตายที่บ้านพักร้อนซึ่งพวกเขาใช้หลบภัยจากสงครามด้วยเหตุการณ์โดนเครื่องบินทิ้งระเบิดลงบ้านหลังนั้นตั้งแต่ยังเด็ก ฮันนิบาลและ "มิชา" น้องสาวถูกจับตัวไปโดยฝีมือของกองกำลังอิสระที่ทำงานให้กับสหภาพโซเวียต ภายหลังมิชาซึ่งป่วยได้ถูกคนเหล่านี้ฆ่าตายเพื่อนำเนื้อมากินประทังชีวิต เนื่องจากอาหารขาดแคลน
เหตุการณ์นี้ทำให้เกิดปมแผลในใจของฮันนิบาลไปชั่วชีวิต และก่อกำเนิดปิศาจร้ายในตัวของเขาตั้งแต่นั้นมา ต่อมาพวกทหารค้นพบฮันนิบาลที่พูดไม่ได้หลังเกิดเหตุไฟไหม้บ้านแล้วนำตัวเขาไปที่สถานรับเลี้ยงเด็กกำพร้า ซึ่งเคยเป็นปราสาทเล็กเตอร์มาก่อน ฮันนิบาลไม่ค่อยมีความสุขนักที่นั่น และยังฝันถึงฟันน้ำนมของมิชาในส้วมหลุมซึ่งเป็นจินตนาการของเขาเอง จนในที่สุดฮันนิบาลก็ได้รับการช่วยเหลือออกมาโดยอาของเขา ซึ่งเป็นจิตรกรชั้นสูงอยู่ที่ฝรั่งเศส หลังสงครามจบได้เป็นเคาน์เล็กเตอร์แทนพ่อของฮันนิบาล ฮันนิบาลอยู่ในอุปการะของเคาน์เล็กเตอร์คนใหม่นี้ ภายหลังฮันนิบาลได้ไปจ่ายตลาดกับ "คุณหญิงมุระซะกิ" ภรรยาของอาของเขาและมีเรื่องกับปอล โมมุนคนขายเนื้อ ตรงนี้เองที่ทำให้ฮันนิบาลกลับมาพูดอีกครั้งเพื่อปกป้องคุณหญิงมุระซะกิ
ฮันนิบาล เล็กเตอร์ เรียนจบ ปริญญาเอก สาขาแพทย์ศาสตร์ ที่มหาวิทยาลัยจอห์น ฮอปกินส์ ประเทศสหรัฐอเมริกา ประกอบอาชีพเป็นศัลยแพทย์ จิตแพทย์ และภัณฑรักษ์ ฮันนิบาลเป็นบุคคลที่เฉลียวฉลาด และหน้าตาดีซึ่งน้อยคนนักจะเป็นได้ แต่ด้วยบาดแผลในวัยเด็กที่ต้องสูญเสียครอบครัวในสงครามทำให้เขาเป็นคนเก็บตัว ไม่สุงสิงกับใคร
แต่ในความอัจฉริยะนี้ ลึก ๆ แล้วเขาก็มีความต้องการบางอย่างที่ผิดแผกไปจากมนุษย์ปุถุชนคนธรรมดา เขาเริ่มฆ่าคนอย่างทารุณโหดร้าย แต่ด้วยเหตุผลว่าบุคคลเหล่านั้นเกี่ยวข้องกับการตายของพ่อ แม่ และคนในครอบครัว โดยกินเนื้อเหยื่อที่เขาสังหารอีกด้วย
หนังสือของ โธมัส แฮร์ริส ที่เกี่ยวข้องกับฮันนิบาล มี 4 เล่มด้วยกัน
Red Dragon ตีพิมพ์ครั้งแรกในปี ค.ศ.1981 (นำมาทำเป็นภาพยนตร์ครั้งแรกในปี 1986 ในชื่อ manhunter, สร้างใหม่และเข้าฉายอีกครั้งในปี 2002 ในการสร้างครั้งใหม่ กำกับโดย Brett Ratner ใช้ชื่อภาษาไทยว่า กำเนิดอำมหิต)
The Silence of the Lambs (นำมาทำเป็นภาพยนตร์แล้วในปี 1991 กำกับโดย Jonathan Demme ใช้ชื่อภาษาไทยว่า อำมหิตไม่เงียบ)
Hannibal (นำมาทำเป็นภาพยนตร์เช่นเดียวกัน ในปี 2001 กำกับโดย Ridley Scott ใช้ชื่อภาษาไทยว่า อำมหิตลั่นโลก)
Hannibal Rising (นำมาทำเป็นภาพยนตร์เช่นเดียวกัน ในปี 2006 กำกับโดย Peter Webber ชื่อภาษาไทยว่า ฮันนิบาล ตำนานอำมหิตไม่เงียบ)
ภาพยนตร์ที่เกี่ยวข้องกับฮันนิบาลเรื่องล่าสุด คือHannibal rising เข้าฉายที่ประเทศไทยในปี พ.ศ. 2550 เนื้อเรื่องหลักจะกล่าวถึงชีวิตในวัยเด็กของ ดร.ฮันนิบาล เล็กเตอร์ ซึ่งจะทำให้ได้ทราบเหตุผลที่แท้จริงว่าสิ่งใดที่จุดชนวนให้อัจริยะคนนี้มีรสนิยมที่น่าสยดสยองผิดมนุษย์
ภาพยนตร์

ฮันนิบาล เล็กเตอร์ ถูกกล่าวถึงในภาพยนตร์ครั้งแรกในปี 1981 แต่เป็นที่รู้จักดีในปี 1991 จากเรื่อง The Silence of the Lambs โดยผู้แสดงนำที่ทำให้ตัวละครนี้ถูกกล่าวถึงคือ แอนโทนี ฮ็อปกินส์ (Anthony Hopkins)ดาราชั้นนำชาวเวลส์ ซึ่งได้รับการยอมรับว่าเขาสามารถถ่ายทอดบุคลิกของฮันนิบาลในโลกภาพยนตร์ได้ใกล้เคียงกับ ฮันนิบาลในโลกวรรณกรรม
ข้อมูลที่เกี่ยวข้อง

บทความเกี่ยวกับ Tomas Harriss ใน wiki ภาษาอังกฤษ
สืบศักดิ์ ผันสืบ

| พันตำรวจโท​ สืบศักดิ์ ผันสืบ |
| --- | --- |

เกิด: 14 ธันวาคม พ.ศ. 2520 (46 ปี) อำเภอบ้านโป่ง จังหวัดราชบุรี
สัญชาติ: ไทย
อาชีพ: ข้าราชการตำรวจ
มีชื่อเสียงจาก: นักกีฬาตะกร้อทีมชาติไทย
คู่สมรส: ศิลัมพา เลิศนุวัฒน์
บุตร: ด.ช.ดวิน ผันสืบ เลิศนุวัฒน์
บิดามารดา: นายสมจิต ผันสืบ นางขนิษฐา ผันสืบ
| --- | --- |
รับใช้: สำนักงานตำรวจแห่งชาติ
แผนก/สังกัด: กองบัญชาการตำรวจนครบาล
ประจำการ: พ.ศ. 2545 - ปัจจุบัน
ชั้นยศ:  พันตำรวจโท
พันตำรวจโท สืบศักดิ์ ผันสืบ (ชื่อเล่น โจ้; มีฉายาว่า "โจ้ หลังเท้า") เป็นนักกีฬาตะกร้อทีมชาติไทย ตำแหน่งแบ็ก กรรมการสมาคมกีฬาตะกร้อแห่งประเทศไทย ปัจจุบันรับราชการตำรวจในตำแหน่ง รอง ผกก.จร.สน.วังทองหลาง
ประวัติ

เกิดเมื่อวันที่ 14 ธันวาคม พ.ศ. 2520 ที่อำเภอบ้านโป่ง จังหวัดราชบุรี เป็นบุตรของนายสมจิต ผันสืบ (ข้าราชการบำนาญ) กับนางขนิษฐา ผันสืบ (หัวหน้าผู้ดูแลเด็ก ศูนย์พัฒนาเด็กเล็ก ตำบลคุ้งพะยอม)
จบการศึกษาชั้นประถมศึกษา จากโรงเรียนสารสิทธิ์พิทยาลัย
ระดับประกาศนียบัตรวิชาชีพ (ปวส.) จากโรงเรียนพณิชยการกรุงเทพ
จบปริญญาตรี จากวิทยาลัยกรุงเทพธนบุรี
จบปริญญาโท คณะบริหารธุรกิจ สาขาวิชาบริหารจัดการทั่วไป และคณะรัฐศาสตร์ สาขาวิชารัฐประศาสนศาสตร์ สัมฤทธิบัตร วิชากฎหมาย 3 ตัว จากมหาวิทยาลัยกรุงเทพธนบุรี
ชีวิตครอบครัว สืบศักดิ์สมรสกับศิลัมพา เลิศนุวัฒน์ อดีต สมาชิกสภาผู้แทนราษฎรกรุงเทพมหานคร เขตคลองสาน บุตรสาวของนายสัมพันธ์ เลิศนุวัฒน์ ณ ห้องแกรนด์ ฮอลล์ โรงแรมพลาซ่า แอทธินี ถนนวิทยุ เมื่อวันที่ 3 เมษายน พ.ศ. 2556
ผลงาน

สืบศักดิ์ได้รับคัดเลือกเข้าร่วมทีมชาติไทยเป็นครั้งแรก เมื่อปี พ.ศ. 2539 ในการแข่งขันตะกร้อชิงถ้วยพระราชทานคิงส์คัพ ครั้งที่ 12 ที่อำเภอหาดใหญ่ จังหวัดสงขลา
สืบศักดิ์เข้าร่วมการแข่งขันกีฬาซีเกมส์ 7 ครั้ง มีผลงานดังนี้
2 เหรียญทอง ซีเกมส์ 1997 (ครั้งที่ 19) ที่จาการ์ตา ประเทศอินโดนีเซีย
2 เหรียญทอง ซีเกมส์ 1999 (ครั้งที่ 20) ที่บันดาร์เซอรีเบอกาวัน ประเทศบรูไน
2 เหรียญทอง ซีเกมส์ 2001 (ครั้งที่ 21) ที่กัวลาลัมเปอร์ ประเทศมาเลเซีย
2 เหรียญทอง ซีเกมส์ 2003 (ครั้งที่ 22) ที่ฮานอยและนครโฮจิมินห์ ประเทศเวียดนาม
1 เหรียญเงิน ซีเกมส์ 2005 (ครั้งที่ 23) ที่มะนิลา ประเทศฟิลิปปินส์
2 เหรียญทอง ซีเกมส์ 2007 (ครั้งที่ 24) ที่นครราชสีมา ประเทศไทย
2 เหรียญทอง ซีเกมส์ 2009 (ครั้งที่ 25) ที่เวียงจันทน์ ประเทศลาว
และร่วมการแข่งขันกีฬาเอเชียนเกมส์ 4 ครั้ง มีผลงานดังนี้
2 เหรียญทอง เอเชียนเกมส์ 1998 (ครั้งที่ 13) ที่กรุงเทพมหานคร ประเทศไทย
2 เหรียญทอง เอเชียนเกมส์ 2002 (ครั้งที่ 14) ที่ปูซาน ประเทศเกาหลีใต้
2 เหรียญทอง เอเชียนเกมส์ 2006 (ครั้งที่ 15) ที่โดฮา ประเทศกาตาร์
1 เหรียญทอง เอเชียนเกมส์ 2010 (ครั้งที่ 16) ที่กวางโจว ประเทศจีน
รับราชการตำรวจ

ในวันที่ 10 มกราคม พ.ศ. 2550 ได้รับการประดับยศเป็นร้อยตำรวจตรี (ร.ต.ต.) สังกัดกองกำกับการสายตรวจ กองบังคับการสายตรวจและปฏิบัติการพิเศษ หรือ ตำรวจ 191 (บช.น.) จาก พลตำรวจเอกเสรีพิศุทธ์ เตมียาเวส ผู้บัญชาการตำรวจแห่งชาติ พร้อมกับเพื่อน ๆ นักกีฬาทีมชาติอีกหลายคน
หลังจากครองยศถึง ร.ต.อ. จึงได้เลื่อนตำแหน่งเป็นสารวัตรงานป้องกันและปราบปราม สถานีตำรวจนครบาลพหลโยธิน ในปี พ.ศ. 2558
จนกระทั่งวันที่ 1 มิถุนายน 2559 ได้ดำรงตำแหน่งสารวัตร สถานีตำรวจท่องเที่ยว 8 (กาญจนบุรี) กองกำกับการ 2 กองบังคับการตำรวจท่องเที่ยว ควบคุมดูแลพื้นที่ 4 จังหวัด ได้แก่ กาญจนบุรี ราชบุรี สุพรรณบุรี และนครปฐม หลังจากนั้นดำรงตำแหน่ง สารวัตรป้องกันปราบปราม สถานีตำรวจนครบาลวังทองหลาง กองบังคับการตำรวจนครบาล 4
นอกจากเป็นข้าราชการตำรวจแล้ว ยังเป็นเลขาธิการสมาคมฟุตวอลเล่ย์และประธานเทคนิคกีฬาฟุตวอลเล่ย์ สมาคมฟุตวอลเล่ย์แห่งประเทศไทย และคณะทำงานด้านประชาสัมพันธ์ของกระทรวงการพัฒนาสังคมและความมั่นคงของมนุษย์
ปัจจุบันดำรงตำแหน่ง รอง ผกก.จร.สน.วังทองหลาง และกรรมการสมาคมกีฬาตะกร้อแห่งประเทศไทย
ผลงานการแสดง

เกิดมาลุย
หนูกันภัย ศึกมหายันต์ ยิงกันสนั่นจอ รับบทเป็น อาจารย์หนู กันภัย ในวัยผู้ใหญ่
มิวสิกวิดีโอ เพลง จากวันนี้ไป ให้ใจนำทาง ของ ฝน ธนสุนทร
ละครใจสู้มุ่งสู่ฝัน
เครื่องราชอิสริยาภรณ์

พ.ศ. 2563 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 3 ตริตาภรณ์ช้างเผือก (ต.ช.)
พ.ศ. 2560 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 3 ตริตาภรณ์มงกุฎไทย (ต.ม.)
พ.ศ. 2545 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 3 ตติยดิเรกคุณาภรณ์ (ต.ภ.)
พ.ศ. 2560 –  เหรียญจักรมาลา (ร.จ.ม.)
โรงละครแห่งชาติภาคตะวันออกเฉียงเหนือ จังหวัดนครราชสีมา

โรงละครแห่งชาติภาคตะวันออกเฉียงเหนือ จังหวัดนครราชสีมา เป็นโรงละครแห่งชาติส่วนภูมิภาค ตั้งอยู่ในจังหวัดนครราชสีมา มีขนาด 515 ที่นั่ง เปิดเมื่อวันที่ 1 ตุลาคม พ.ศ. 2544 โดยมีสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงพระกรุณาโปรดเกล้าเสด็จพระราชดำเนินทรงเปิดโรงละครฯ
องค์กร

โรงละครแห่งชาติภาคตะวันออกเฉียงเหนือ จังหวัดนครราชสีมา
เป็นองค์กรของรัฐที่มีการบริหารงานแบบไม่หวังผลกำไร ดำเนินงานภายใต้การกำกับดูแลของสำนักการสังคีต กรมศิลปากร
ถูกจัดตั้งขึ้นมาตามแผนพัฒนาการศึกษาศาสนาและวัฒนธรรม ระยะที่ 7 (พ.ศ. 2535 - 2539) ปัจจุบันมี นายวิรัน ทองสุขแก้ง เป็นหัวหน้าโรงละครแห่งชาติภาคตะวันออกเฉียงเหนือ จังหวัดนครราชสีมา
โรงละครแห่งชาติในปัจจุบันมีอยู่รวมทั้งหมดจำนวน 3 แห่ง โดยอยู่ในส่วนกลางหนึ่งแห่ง และส่วนภูมิภาคสองแห่ง ที่จังหวัดสุพรรณบุรี และจังหวัดนครราชสีมา โดยมีฐานะเป็นฝ่ายในสังกัดกลุ่มโรงละครแห่งชาติ สำนักการสังคีต กรมศิลปากร กระทรวงวัฒนธรรม
สถานที่ตั้ง

444 หมู่ 10 บ้านดอน ถนนมิตรภาพ (ก.ม. 242) ตำบลโคกกรวด อำเภอเมืองนครราชสีมา จังหวัดนครราชสีมา 30280
(ก่อนถึงตัวเมืองนครราชสีมา 14 ก.ม.) ชื่อเว็บไซต์ www.korattheatre.go.th ชื่ออีเมลแอดเดรส korattheatre@gmail.com
แผนการจัดแสดง

แผนการจัดแสดงนาฏศิลป์และดนตรี ประจำปี 2554 โรงละครแห่งชาติภาคตะวันออกเฉียงเหนือ จังหวัดนครราชสีมา รายละเอียดเพิ่มเติมที่ www.korattheatre.go.th
| 0 | 1 | 2 | 3 |
| --- | --- | --- | --- |
| สัปดาห์ที่ 4 ของเดือน | วันอาทิตย์ | 13.30 น. | การแสดงนาฏศิลป์โขน ละคร ฟ้อน รำ และดนตรีไทย |
| สัปดาห์ที่ 1, 2, 3, 5 | - | - | รายการพิเศษประจำปีให้บริการใช้สถานที่ จัดกิจกรรมเพื่อประโยชน์ทางการศึกษาและสาธารณกุศล แก่สถาบันการศึกษา หน่วยงาน องค์กรภาครัฐ และภาคเอกชน |
ที่มาของข้อมูลและแหล่งข้อมูลเพิ่มเติม

องค์ความรู้สำนักการสังคีต กรมศิลปากร เก็บถาวร 2007-10-08 ที่ เวย์แบ็กแมชชีน
ภาพรวมกระบวนการดำเนินงานจัดแสดงนาฏศิลป์และดนตรีของสำนักการสังคีต กรมศิลปากร เก็บถาวร 2007-10-08 ที่ เวย์แบ็กแมชชีน
การบริหารจัดการโรงละครของสำนักการสังคีต กรมศิลปากร เก็บถาวร 2007-10-08 ที่ เวย์แบ็กแมชชีน
แผนการจัดแสดงนาฏศิลป์และดนตรีของสำนักการสังคีต กรมศิลปากร  เก็บถาวร 2007-07-04 ที่ เวย์แบ็กแมชชีน
ข่าวกรมประชาสัมพันธ์ วันอังคารที่ 13 ธันวาคม 2548  เก็บถาวร 2007-09-30 ที่ เวย์แบ็กแมชชีน
แผนที่ท่องเที่ยวจังหวัดนครราชสีมา เก็บถาวร 2007-09-27 ที่ เวย์แบ็กแมชชีน
แผนที่ตัวเมืองนครราชสีมา เก็บถาวร 2007-09-27 ที่ เวย์แบ็กแมชชีน
วันชัย สอนศิริ

| วันชัย สอนศิริม> ป.ช. ม.ว.ม. ต.ภ. |
| --- | --- |


สมาชิกวุฒิสภา
ดำรงตำแหน่ง 11 พฤษภาคม พ.ศ. 2562 – 10 กรกฎาคม พ.ศ. 2567 (5 ปี 60 วัน)
 
ข้อมูลส่วนบุคคล
เกิด: 13 กุมภาพันธ์ พ.ศ. 2497 (70 ปี) อำเภอลาดหลุมแก้ว จังหวัดปทุมธานี
ศาสนา: พุทธ
พรรคการเมือง: ชาติพัฒนา (2540—2547)
คู่สมรส: นันทนา สอนศิริ

วันชัย สอนศิริ (เกิด 13 กุมภาพันธ์ 2497) เป็นนักการเมืองและทนายความชาวไทย สมาชิกวุฒิสภาไทย ชุดที่ 10 สมาชิกวุฒิสภาไทย ชุดที่ 11 สมาชิกวุฒิสภาไทย ชุดที่ 12  อดีตสมาชิกสภาขับเคลื่อนการปฏิรูปประเทศ กรรมการในคณะกรรมการปฏิรูปประเทศด้านการเมือง ในรัฐบาลพลเอก ประยุทธ์ จันทร์โอชา  เป็นนักพูด ผู้บรรยายเรื่องกฎหมายทั่วไปของสภาทนายความ มีชื่อเสียงมาจากการให้ความรู้ทางกฎหมาย ในวิทยุคลื่นร่วมด้วยช่วยกัน ต่อมาเป็นผู้จัดรายการเล่าข่าว จากข่าวหนังสือพิมพ์ โดยสอดแทรกความรู้ด้านกฎหมาย และเรื่องขำขันทางไอทีวีและยูบีซี โดยจัดรายการคู่กับประมาณ เลืองวัฒนะวณิช ทั้งคู่มีชื่อเสียงเป็นที่รู้จักในชื่อ "สองทนาย" หรือ "ทนายคู่หู" ในรายการร่วมมือร่วมใจ ทางทีไอทีวี แต่ได้ออกมาในปี พ.ศ. 2550 หลังการเปลี่ยนโครงสร้างสถานีของไอทีวีเป็นทีไอทีวี
ประวัติ

วันชัยเคยลงสมัครรับเลือกตั้งสมาชิกสภาผู้แทนราษฎรแบบแบ่งเขตกรุงเทพมหานคร เขต 1 (เขตพระนครและเขตป้อมปราบศัตรูพ่าย) สังกัดพรรคชาติพัฒนา ในการเลือกตั้งเมื่อปี พ.ศ. 2544 แต่ไม่ได้รับการเลือกตั้ง
ปัจจุบันเป็นอาจารย์สอนกฎหมายอยู่ที่คณะนิติศาสตร์ มหาวิทยาลัยรังสิต, นักจัดรายการคุยสบาย ๆ กับทนายวันชัยทางสถานีวิทยุคลื่น FM.98 MHz ทุกวันจันทร์ - ศุกร์  15.00 - 17.00 น. คู่กับมัลลิกา บุญมีตระกูล เคยเป็นพิธีกรรายการ "9 ร่วมใจ คนไทยไม่ทิ้งกัน" ทางโมเดิร์นไนน์ทีวี ซึ่งปฐมทัศน์เมื่อวันจันทร์ที่ 21 กรกฎาคม พ.ศ. 2551 ทุกวันจันทร์ - ศุกร์ 10.05 - 11.00 น.
ปัจจุบันเป็นพิธีกรร่วมกับเจิมศักดิ์ ปิ่นทอง ในรายการ "รู้ทันประเทศไทย" ทางเอเอสทีวี นิวส์วัน และรายการ "คลายปม" ทางสทท.11 ซึ่งปฐมทัศน์เมื่อวันอาทิตย์ที่ 28 กุมภาพันธ์ พ.ศ. 2553 และได้รับเลือกให้เป็นสมาชิกวุฒิสภา (ส.ว.) ในแบบสรรหาเมื่อเดือนเมษายน พ.ศ. 2554
ด้านชีวิตส่วนตัว สมรสกับนันทนา สอนศิริ มีบุตรสาวด้วยกัน 2 คน
การศึกษา

มัธยมศึกษาโรงเรียนไตรมิตรวิทยาลัย
ปริญญาตรี นิติศาสตร์บัณฑิตมหาวิทยาลัยรามคำแหง
ปริญญาโท ศิลปศาสตร์มหาบัณฑิต (รัฐศาสตร์) มหาวิทยาลัยเกษตรศาสตร์
ประกาศนียบัตรการอบรมกฎหมายภาษีอากร ผู้ประกอบวิชาชีพกฎหมายและบัญชีรุ่นที่ 1 ของศาลภาษีอากรกลางและสถาบันพัฒนาข้าราชการฝ่ายตุลาการกระทรวงยุติธรรม
ประกาศนียบัตรชั้นสูง หลักสูตรการเมืองการปกครองในระบอบประชาธิปไตย สำหรับนักบริหารในระดับสูงสถาบันพระปกเกล้า
การทำงาน

ปี พ.ศ. 2532-2535 กรรมการทนายความ ภาค 1 และรองเลขาธิการสภาพทนายความ
ปี พ.ศ. 2535-2538 เลขาธิการสภาทนายความ
ปี พ.ศ. 2541-2544 เลขาธิการสภาทนายความ
ปี พ.ศ. 2528-2532 สมาชิกเขตปทุมวัน กรุงเทพมหานคร
ปัจจุบัน เลขาธิการสภาทนายความ
อนุกรรมการพัฒนากฎหมายเยาวชน สำนักงานคณะกรรมการการส่งเสริมประสานงานเยาวชนแห่งชาติ
ที่ปรึกษารองนายกรัฐมนตรี (นายพิชัย รัตตกุล)
ที่ปรึกษารองนายกรัฐมนตรี (นายกร ทัพพะรังสี)
พิธีกรรายการ "แจ้งความ" ไอทีวี
วิทยากรรายการ "ชาวกรุงร้องทุกข์" เนชั่นทีวี และ TTV
กรรมการพิจารณาร่างกฎหมายของกระทรวงแรงงาน
หัวหน้าสำนักงานทนายความวันชัย สอนศิริ
อนุกรรมการป้องปรามการละเมิดสิทธิ์ของผู้บริโภค สคบ.
อาจารย์พิเศษมหาวิทยาลัยอีสเทิร์นเอเซีย หลักสูตร รัฐประศาสนศาสตร์มหาบัณฑิต
วิทยากรตอบกฎหมายในรายการวิทยุโทรทัศน์หลายแห่ง
การทำงาน > รัฐธรรมนูญแห่งราชอาณาจักรไทย พุทธศักราช 2560

บทความหลัก: รัฐธรรมนูญแห่งราชอาณาจักรไทย พุทธศักราช 2560
มีการเผยแพร่คลิปวิดีโอของวันชัย สอนศิริ ซึ่งกล่าวถึงการออกเสียงประชามติร่างรัฐธรรมนูญไทย พ.ศ. 2559 ในส่วนของประเด็นเพิ่มเติม ซึ่งให้สิทธิ์ประชุมร่วมกันของรัฐสภาไทย (กล่าวคือสภาผู้แทนราษฎรและสมาชิกวุฒิสภา) ในการลงมติเลือกนายกรัฐมนตรี โดยนายวันชัยกล่าวว่าตนเองเป็นผู้อยู่เบื้องหลังประเด็นเพิ่มเติมดังกล่าว
ผมเป็นคนเขียนในรัฐธรรมนูญ ปกติ ส.ว. เนี่ย ไม่ค่อยมีน้ำหนักเท่าไหร่ นะ ไม่มีสิทธิ์ไปโหวตใครเป็นนายกรัฐมนตรี ผมเป็นคนเขียนรัฐธรรมนูญ โดยเสนอในสมัยที่ผมยังเป็นสปท. ให้ ส.ว. 250 คนนี้ มีสิทธิ์ร่วมในการโหวตคนที่จะเป็นนายกรัฐมนตรี แล้วเป็นคำถามพ่วง พวกเราจำได้อ๊ะเปล่า คำถามพ่วงนี้โหวตทั่วประเทศได้ 15 ล้านเสียง ว่าเห็นด้วยว่าให้ ส.ว. ที่คสช.ตั้งมาเนี่ย มีสิทธิ์โหวตนายกรัฐมนตรี
การทำงาน > สมาชิกวุฒิสภา

วันชัย สอนศิริ ดำรงตำแหน่งสมาชิกวุฒิสภา ตามรัฐธรรมนูญแห่งราชอาณาจักรไทย พุทธศักราช 2560 โดยได้รับตำแหน่งจากการคัดเลือกของคณะรักษาความสงบแห่งชาติ
หลังจากการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 วันชัย สอนศิริ ได้ให้สัมภาษณ์ถึงการลงมติเลือกนายกรัฐมนตรี ซึ่งกำหนดให้เป็นอำนาจของที่ประชุมร่วมกันของรัฐสภาไทย โดยให้สัมภาษณ์ถึงแนวทางการลงคะแนนของสมาชิกวุฒิสภาว่าอาจจะลงคะแนนในรูปแบบที่ไม่สอดคล้องกับผลการเลือกตั้ง
ผมก็ไม่แน่ใจว่าคนได้เสียงอันดับ 1 จะต้องเป็นรัฐบาลเสมอ ครั้งที่แล้วพรรคเพื่อไทยก็มีเสียงมาอันดับ 1 แต่ก็ต้องเป็นฝ่ายค้าน แต่ถ้ารวมเสียงได้มากโดยหลักการแล้วก็คิดว่าต้องเคารพเสียงตรงนี้ ครั้งนี้พรรคก้าวไกลได้เสียงอันดับ 1 ก็จริง แต่ไม่ได้คะแนนเสียงเบ็ดเสร็จเด็ดขาดเกินกว่า 251 เสียง ต้องดูต่อไปถ้าเขาประสานกับพรรคเพื่อไทยได้อันนี้ก็มีสิทธิได้เกิน 300 เสียง ต้องดูว่าเขาตกลงกันได้หรือเปล่าว่าใครเป็นนายกฯ และการทำนโยบายต่างๆ นั้นรวมกันได้หรือเปล่า เราไม่รู้ เพราะ ส.ว.อยู่ข้างหลัง ไม่ใช่คนที่จะต้องเสนอใครมาเป็นนายกฯ มันอยู่ที่ ส.ส.ก่อน
ผลงาน > รายการโทรทัศน์

แจ้งความ
คนหัวหมอ (2545-2550)
ร่วมมือร่วมใจ
หัวหมอจ้อข่าว
ตีข่าวเล่าความ
9 ร่วมใจ คนไทยไม่ทิ้งกัน
ตีกลองร้องทุกข์
รู้ทันประเทศไทย
คลายปม
ก๊วนซ่าประมาณว่า
ถอนพิษ
รางวัลเกียรติยศ

โล่เกียรติคุณ "คนดีของสังคม" จากสถานีวิทยุร่วมด้วยช่วยกัน FM96 MHz โดยพิจิตต รัตตกุล
ประกาศ เกียรติคุณเป็นบุคคลที่ได้ทำคุณประโยชน์ด้านการคุ้มครองผู้บริโภค ประจำปี 2546 จากสำนักงานคณะกรรมการคุ้มครองผู้บริโภค สำนักนายกรัฐมนตรี
รางวัลเชิดชูเกียรติผลงานดีเด่นทางโทรทัศน์ "เมขลา" ครั้งที่ 22 ประจำปี 2545 ในฐานะผู้ดำเนินรายการ "แจ้งความ" ทางไอทีวี จากสมาคมผู้สื่อข่าวบันเทิง
เครื่องราชอิสริยาภรณ์

พ.ศ. 2566 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2563 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2560 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 3 ตติยดิเรกคุณาภรณ์ (ต.ภ.)
แหล่งข้อมูลอื่น

ฐานข้อมูล
โมเดิร์นไนน์ ปรับข่าวโฉมใหม่โชว์ผู้ประกาศคู่หลัก พร้อมจับซิทคอมค่ายหนังใหญ่ เริ่ม ส.ค.นี้เก็บถาวร 2008-08-11 ที่ เวย์แบ็กแมชชีน
ประจวบ สุนทรางกูร

| พลเอกประจวบ สุนทรางกูรม> ป.ช., ม.ว.ม., ท.จ.ว. |
| --- | --- |


รองนายกรัฐมนตรี
ดำรงตำแหน่ง 11 มีนาคม พ.ศ. 2524 – 5 สิงหาคม พ.ศ. 2529
นายกรัฐมนตรี: เปรม ติณสูลานนท์
รัฐมนตรีว่าการกระทรวงมหาดไทย
ดำรงตำแหน่ง 11 สิงหาคม พ.ศ. 2529 – 3 สิงหาคม พ.ศ. 2531
นายกรัฐมนตรี: เปรม ติณสูลานนท์
ก่อนหน้า: สิทธิ จิรโรจน์
ถัดไป: พลตำรวจเอก ประมาณ อดิเรกสาร
อธิบดีกรมตำรวจ
ดำรงตำแหน่ง 17 ตุลาคม พ.ศ. 2516 – 10 กุมภาพันธ์ พ.ศ. 2518
ก่อนหน้า: พลตำรวจเอก ประภาส จารุเสถียร
ถัดไป: พลตำรวจเอก พจน์ เภกะนันทน์
 
ข้อมูลส่วนบุคคล
เกิด: 5 เมษายน พ.ศ. 2463
เสียชีวิต: 21 มีนาคม พ.ศ. 2535 (71 ปี)
คู่สมรส: คุณหญิงพิมพา สุนทรางกูร (ถึงแก่อนิจกรรม)
บุตร: พลตำรวจตรี วีระพงษ์ สุนทรางกูร
ยศที่ได้รับการแต่งตั้ง
รับใช้:  ไทย
ยศ:  พลเอก  พลตำรวจเอก   นายกองใหญ่
บังคับบัญชา: กองทัพบกไทย กรมตำรวจ กองอาสารักษาดินแดน

พลเอก ประจวบ สุนทรางกูร (5 เมษายน พ.ศ. 2463 – 21 มีนาคม พ.ศ. 2535) อดีตรองนายกรัฐมนตรี อดีตรัฐมนตรีว่าการกระทรวงมหาดไทย ในรัฐบาล พลเอก เปรม ติณสูลานนท์ อดีตอธิบดีกรมตำรวจ
ประวัติ

ประจวบ สุนทรางกูร เกิดเมื่อวันที่ 5 เมษายน พ.ศ. 2463 เป็นบุตรของนายมนู กับนางเป้า เกลี้ยงกรม จบการศึกษาจากโรงเรียนเทคนิคทหารบก สมรสกับคุณหญิงพิมพา สุนทรางกูร (สกุลเดิม: ทวีสิน) ซึ่งเธอมีศักดิ์เป็นอาของเศรษฐา ทวีสิน นายกรัฐมนตรีไทยคนที่ 30
การทำงาน

ประจวบ สุนทรางกูร เริ่มรับราชการเป็นทหารบก เมื่อปี พ.ศ. 2489 ในตำแหน่งผู้บังคับกองร้อย 3 กรมรถรบ หกปีต่อมาเขาได้รับการแต่งตั้งเป็นผู้บังคับกองพันทหารม้าที่ 4 ต่อมาในปี พ.ศ. 2505 ได้รับแต่งตั้งยศ "พลตรี" เป็นผู้บัญชาการกองพลทหารม้า ในปี พ.ศ. 2512 ได้รับแต่งตั้งยศ "พลโท" ต่อมาในปี พ.ศ. 2515 ได้รับแต่งตั้งเป็นรองอธิบดีกรมตำรวจ และเป็นรัฐมนตรีช่วยว่าการกระทรวงคมนาคม ในปี พ.ศ. 2516 (รัฐบาลของนายสัญญา ธรรมศักดิ์) และได้รับแต่งตั้งเป็นอธิบดีกรมตำรวจในวันที่ 17 ตุลาคม พ.ศ. 2516 ภายหลังจากที่ จอมพล ประภาส จารุเสถียร ได้พ้นจากตำแหน่งรักษาราชการแทน อธิบดีกรมตำรวจ  พร้อมกับรับพระราชทานยศ พลตำรวจเอก  ต่อมาในวันที่ 12 กุมภาพันธ์ พ.ศ. 2518 พลโทประจวบได้รับพระราชทานยศ พลเอก
ต่อมาในวันที่ 10 กุมภาพันธ์  พ.ศ. 2518 พล.ต.อ. ประจวบ พ้นจากตำแหน่ง อธิบดีกรมตำรวจ พร้อมกับถูกโยกย้ายกลับไปประจำกองบัญชาการกองทัพบกพร้อมกับพล.ต.ท. วิฑูรย์ ยะสวัสดิ์ ผู้ช่วยอธิบดีกรมตำรวจ  โดย พล.ต.ท. พจน์ เภกะนันทน์ รองอธิบดีกรมตำรวจรักษาราชการแทน จนกระทั่งได้รับตำแหน่งรองนายกรัฐมนตรี 2 สมัย และรัฐมนตรีว่าการกระทรวงมหาดไทย ในปี พ.ศ. 2529
พลเอก ประจวบ สุนทรางกูร เป็นประธานสโมสรคนแรก ของสโมสรฟุตบอลการท่าเรือไทย
เครื่องราชอิสริยาภรณ์

พ.ศ. 2517 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2513 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2525 –  เครื่องราชอิสริยาภรณ์จุลจอมเกล้า ชั้นที่ 2 ทุติยจุลจอมเกล้าวิเศษ (ท.จ.ว.) (ฝ่ายหน้า)
พ.ศ. 2508 –  เหรียญชัยสมรภูมิ สงครามมหาเอเชียบูรพา (ช.ส.)
พ.ศ. 2517 –  เหรียญพิทักษ์เสรีชน ชั้นที่ 1 (ส.ช.)
พ.ศ. 2496 –  เหรียญจักรมาลา (ร.จ.ม.)
พ.ศ. 2493 –  เหรียญบรมราชาภิเษก รัชกาลที่ 9 (ร.ร.ศ.9)
พ.ศ. 2500 –  เหรียญงานฉลอง 25 พุทธศตวรรษ